ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 14/2546เรื่อง หลักเกณฑ์และวิธีการจัดทําทะเบียนผู้ถือหน่วยลงทุน โดยที่เป็นการสมควรปรับปรุงประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์และวิธีการเกี่ยวกับทะเบียนผู้ถือหน่วยลงทุน โดยเพิ่มเติมรายละเอียดเกี่ยวกับผู้ถือหน่วยลงทุน ระเบียบวิธีปฏิบัติ ระบบควบคุมภายใน และระบบการเก็บรักษาข้อมูล ตลอดจนหลักเกณฑ์การตรวจดูทะเบียนผู้ถือหน่วยลงทุน ให้มีความชัดเจนและเหมาะสมยิ่งขึ้น อาศัยอํานาจตามความในมาตรา 125(5) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ด้วยความเห็นชอบของคณะกรรมการ ก.ล.ต. ออกข้อกําหนดไว้ดังต่อไปนี้ ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์และวิธีการเกี่ยวกับทะเบียนผู้ถือหน่วยลงทุน ลงวันที่ 18 พฤษภาคม พ.ศ. 2535ข้อ ๒ ในประกาศนี้ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "ตัวแทนสนับสนุน" หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ในการจัดการกองทุนรวมแต่ละกองทุนรวม บริษัทจัดการต้องจัดให้มีทะเบียนผู้ถือหน่วยลงทุน โดยทะเบียนดังกล่าวอย่างน้อยต้องมีรายการดังต่อไปนี้ (1) ชื่อผู้ถือหน่วยลงทุน หรือรหัสแทนชื่อผู้ถือหน่วยลงทุนในกรณีที่ตัวแทนสนับสนุนได้จัดทําบัญชีรายชื่อบุคคลซึ่งเป็นเจ้าของหน่วยลงทุนไว้ (2) สัญชาติ ที่อยู่ และเลขประจําตัวประชาชนหรือเลขที่หนังสือเดินทางในกรณีที่เป็นบุคคลซึ่งไม่มีสัญชาติไทย หรือเลขทะเบียนบริษัท (แล้วแต่กรณี) ของผู้ถือหน่วยลงทุน (3) ประเภท มูลค่า จํานวน และเลขที่หน่วยลงทุน (4) วันเดือนปีที่ลงทะเบียนเป็นหรือขาดจากการเป็นผู้ถือหน่วยลงทุนทะเบียนผู้ถือหน่วยลงทุนตามวรรคหนึ่ง บริษัทจัดการต้องเก็บรักษาไว้ ณ ที่ทําการของบริษัทจัดการข้อ ๔ ในกรณีที่บริษัทจัดการมอบหมายให้ผู้อื่นเป็นนายทะเบียนผู้ถือหน่วยลงทุน บริษัทจัดการต้องกํากับดูแลให้ผู้ได้รับมอบหมายดังกล่าวปฏิบัติให้เป็นไปตามประกาศนี้ โดยเก็บรักษาทะเบียนผู้ถือหน่วยลงทุน ณ ที่ทําการของนายทะเบียนผู้ถือหน่วยลงทุน ผู้ได้รับมอบหมายให้เป็นนายทะเบียนผู้ถือหน่วยลงทุนตามวรรคหนึ่ง จะต้องเป็นผู้ที่ได้รับใบอนุญาตการให้บริการเป็นนายทะเบียนหลักทรัพย์ข้อ ๕ ในการจัดให้มีทะเบียนผู้ถือหน่วยลงทุน ให้บริษัทจัดการดําเนินการดังต่อไปนี้ (1) จัดทําและบันทึกทะเบียนผู้ถือหน่วยลงทุนให้ถูกต้อง ครบถ้วน เป็นปัจจุบันตามความเป็นจริง (2) กําหนดระเบียบวิธีปฏิบัติในเรื่องเกี่ยวกับการโอน การจํานํา การอายัด การออกใบหน่วยลงทุนหรือหนังสือรับรองสิทธิในหน่วยลงทุนหรือสมุดบัญชีแสดงสิทธิในหน่วยลงทุน และการอื่นใดที่จําเป็นในการติดต่อกับบริษัทจัดการ โดยให้ปิดประกาศไว้ในที่เปิดเผย ณ ที่ทําการของบริษัทจัดการ (3) จัดให้มีระบบควบคุมภายในที่สามารถป้องกันการกระทําโดยมิชอบอันอาจก่อให้เกิดความเสียหายแก่ผู้ถือหน่วยลงทุน โดยอย่างน้อยต้องมีเรื่องดังต่อไปนี้ (ก) การแบ่งส่วนงานและอํานาจหน้าที่ของพนักงานในแต่ละระดับที่เกี่ยวข้องกับทะเบียนผู้ถือหน่วยลงทุน (ข) การควบคุมและเก็บรักษาทะเบียนผู้ถือหน่วยลงทุนและใบหน่วยลงทุนหรือหนังสือรับรองสิทธิในหน่วยลงทุนหรือสมุดบัญชีแสดงสิทธิในหน่วยลงทุน (ค) การตรวจสอบกิจการภายใน (4) จัดให้มีระบบการเก็บรักษา รวบรวม และประมวลผลข้อมูลที่มีประสิทธิภาพ รวมทั้งมีระบบสํารองข้อมูลไว้ใช้ทดแทนในกรณีที่ไม่สามารถนําข้อมูลดังกล่าวมาใช้ได้ (5) อํานวยความสะดวกตามสมควรแก่ผู้ถือหน่วยลงทุนในการตรวจดูหรือขอสําเนาทะเบียนผู้ถือหน่วยลงทุนได้ในระหว่างเวลาทําการของบริษัทจัดการหรือนายทะเบียนผู้ถือหน่วยลงทุน แล้วแต่กรณี โดยเปิดเผยหรือจัดทําสําเนาข้อมูลในทะเบียนเฉพาะในส่วนที่เกี่ยวข้องกับผู้ถือหน่วยลงทุนรายที่ขอตรวจดูหรือขอสําเนาทะเบียน เว้นแต่ในกรณีที่มีเหตุจําเป็นและสมควรและโดยไม่ขัดต่อกฎหมาย อาจเปิดเผยหรือจัดทําสําเนาข้อมูลอื่นใดนอกเหนือจากข้อมูลของผู้ถือหน่วยลงทุนรายดังกล่าวด้วยก็ได้ข้อ ๖ บริษัทจัดการต้องจัดให้มีทะเบียนผู้ถือหน่วยลงทุนของกองทุนรวมที่มีอยู่ในวันที่ประกาศนี้มีผลใช้บังคับ โดยมีรายการครบถ้วนตามที่กําหนดในข้อ 3(1) และ (2) และปฏิบัติให้เป็นไปตามข้อ 5(2) (3) และ (4) ทั้งนี้ ภายในวันที่ 1 มกราคม พ.ศ. 2547ข้อ ๗ ประกาศนี้ให้ใช้บังคับตั้งแต่วันที่ 1 สิงหาคม พ.ศ. 2546 เป็นต้นไปผู้มีอํานาจลงนาม - ประกาศ ณ วันที่ 22 กรกฎาคม พ.ศ. 2546 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์